FI Euroopan unionin virallinen lehti CE 70/120

(2004/C 70 E/122)

KIRJALLINEN KYSYMYS E-2625/03

esittäjä(t): Michel-Ange Scarbonchi (GUE/NGL) komissiolle

(2. syyskuuta 2003)

Aihe: Eurooppalaisen pelastuspalveluyksikön perustaminen

Viime aikoina Euroopassa raivonneet ja tuhansia hehtaareja kasvillisuutta hävittäneet tulipalot ovat paljastaneet, että metsäpalojen ennaltaehkäisy- ja valvontakeinot ovat jatkuvasti riittämättömiä. Näiden katastrofien seurauksena komission on toimittava nopeasti.

Vaikka eurooppalainen pelastuspalvelukeskus, johon kuuluvat jäsenvaltioiden lisäksi Islanti, Norja ja Liechtenstein, ja 18. elokuuta 2002 perustettu Euroopan unionin solidaarisuusrahasto herättävätkin toiveita, tulipalot ovat aiheuttaneet väestölle ja paikallisyhteisöille niin suurta onnettomuutta ja ympäristölle ja talouselämälle, esim. metsätaloudelle ja matkailulle, sellaista vahinkoa, että koko yhteisössä on vahvistettava torjuntakeinoja ja määritettävä uusia ennaltaehkäisy- ja toimintaohjeita.

Välimeren alueen 25 maassa on 60 miljoonaa hehtaaria metsää. Maa- ja metsäalueiden hoitaminen on talous- ja sosiaalielämän kannalta ensisijaisen tärkeä asia. Eurooppalaisen pelastuspalveluyksikön perustaminen mahdollistaisi tehokkaamman osallistumisen katastrofeihin.

Uuden hallinnollisen ja teknisen yksikön puolesta on esitetty useita perusteita. Kyseinen yksikkö voisi olla Euroopan parlamentin valvonnassa ja jäsenvaltioiden toimivaltaisten viranomaisten vastuulla, koska pelastuspalvelu kuuluu jäsenvaltioiden toimivaltaan.

Tämä olisi merkittävä viesti eurooppalaisille metsille unionin laajentumisen lähestyessä. Mikä on komission kanta tässä asiassa? Voiko se toimia eurooppalaisen pelastuspalveluyksikön perustamisen puolesta?

Margot Wallströmin komission puolesta antama vastaus

(23. lokakuuta 2003)

Komissio on jo aktiivinen pelastuspalvelun alalla. Neuvoston päätöksellä on perustettu yhteisön mekanismi tiiviimmän yhteistyön edistämiseksi pelastuspalvelualan avustustoimissa (1). Tämä mekanismi muodostaa puitteet 29 maan osallistumiselle pelastuspalvelun koordinoinnin parantamiseen sekä EU:n sisällä että sen ulkopuolella.

Pelastuspalvelun valmiuskeskus, joka on toimintavalmiudessa 24 tuntia vuorokaudessa, on toiminut tammikuun 1. päivästä 2002. Sen tehtävänä on helpottaa eurooppalaista yhteistyötä hätätapauksissa. Kun keskukseen tulee yhteydenotto, se voi viipymättä hälyttää osallistujamaiden pelastuspalvelut auttamaan vakavissa hätätapauksissa. Keskus on osallistunut aktiivisesti viimeaikaisten tulipalojen torjuntaan Euroopassa käyttäen kaikkia saatavilla olevia keinoja toimivaltansa rajoissa.

Eurooppalaisten pelastuspalvelujoukkojen perustaminen edellyttää perusteellista tutkintaa, jossa arvioidaan niiden tehokkuutta kaikista näkökulmista. Komissio on syyskuusta 2003 lähtien tarkastellut katastrofiapuun liittyvien yhteisön toimenpiteiden suunnittelun yhteydessä mahdollisuutta perustaa eurooppalaiset pelastuspalvelujoukot.

Komissio aikoo myös jatkaa jäsenvaltioiden tukemista niiden pannessa täytäntöön metsäpalojen torjuntatoimenpiteitä. Aikaisemmin näiden toimenpiteiden koordinointiin ja rahoitukseen sovellettiin neuvoston asetusta (ETY) N:o 2158/92 (2), jonka voimassaolo päättyi 31. joulukuuta 2002. Sen jälkeen niiden tukemista on jatkettu maaseudun kehittämistä koskevan neuvoston asetuksen (EY) N:o 1257/1999 (3) nojalla. Metsäpaloja koskeva tietojärjestelmä sisällytetään niin sanottuun Forest Focus -asetukseen, josta käydään vielä poliittista keskustelua.

(1) Neuvoston päätös 2001/792/EY, Euratom, tehty 23 päivänä lokakuuta 2001, yhteisön mekanismin perustamisesta tiiviimmän yhteistyön edistämiseksi pelastuspalvelualan avustustoimissa, EYVL L 297, 15.11.2001.

(2) Neuvoston asetus (ETY) N:o 2158/92, annettu 23 päivänä heinäkuuta 1992, metsäpalojen torjunnasta yhteisössä, EYVL L 217, 31.7.1992.

(3) Neuvoston asetus (EY) N:o 1257/1999, annettu 17 päivänä toukokuuta 1999, Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta, EYVL L 160, 26.6.1999.